Pärnu Eliisabeti kogudus

3. pühapäev pärast ilmumispüha
2026-01-25 10:00 - 11:30 (Europe/Tallinn) | Pärnu Eliisabeti kirik, Nikolai 22, Pärnu, Estonia
Jeesus äratab usule – Tuleb inimesi idast ja läänest, põhjast ja lõunast, ja nad istuvad lauas Jumala riigis. Lk 13:29
KLPR 57 roheline
Ps 102:16-23 Js 30:18-21 (v 2Kn 5:1-15) Hb 11:1-10 Jh 4:39-42
Kogu loodu Jumal, Sa kutsud inimesi kõikide rahvaste hulgast oma riiki. Lase meil Sind usus ära tunda ja hoia meidki nende hulgas, kes Sinule loodavad ja Sind tunnistavad. Kuule meid Jeesuse Kristuse, Sinu Poja, meie Issanda läbi.

2. pühapäev pärast ilmumispüha
2026-01-18 10:00 - 11:30
Jeesus ilmutab oma jumalikku väge – Seadus on ju antud Moosese kaudu, arm ja tõde aga tulnud Jeesuse Kristuse kaudu. Jh 1:17
KLPR 264 roheline
Ps 105:1-5,39-42 2Ms 17:1-6 Ilm 22:16-17 Jh 4:5-26
Kõigeväeline Jumal, Sinu Poeg võttis kord äratõugatud Samaaria naise tema usu pärast vastu. Anna meile samasugust usku, et meiegi võiksime loota ainult Sinu armastusele ja üksteist vastu võtta, nagu Sina meid oled vastu võtnud. Seda palume Jeesuse Kristuse, Sinu Poja, meie Issanda läbi.
Tänasel missal teenivad: õp Toomas Nigola (jutlus), õp Joel Pulk, diakonikandidaat Egert Nikolajevski (pihikõne), stud. theol Andres Riivits, Osvald Nigola, Henn Kaaleb Humal. Orelil: Aaro Tetsmann.

Argipäevamissa
2026-01-14 18:00 - 18:30

Kristuse ristimise püha ehk 1. pühapäev pärast ilmumispüha
2026-01-11 10:00 - 11:30
Ristimise and – Keda iganes Jumala Vaim juhib, on Jumala lapsed. Rm 8:14KLPR 7valge
Kirjakohad: Ps 89:19-22,27-30 Js 61:1-3 Ap 8:26-40 Jh 1:29-34

Issanda ristimise pühaga lõpeb jõulude tähistamine.

Jah, 2. veebruaril naaseme veel korraks Issanda lapsepõlvelugude juurde, kuid nagu tuleval pühapäeval praegusi valgeid asendavad rohelised kirikuvärvid osutavad, saab jõulupühade rõõmuaeg tänasega läbi. Issanda ristimise püha osutab, et Jeesus sündis siia ilma mitte pelgalt sündimise enda pärast, vaid et saada lunastajaks kõigile patustele, et ühendades endas Jumala ja inimese, pakkuda kõigile võimalust tema läbi Jumala lasteks saada. Et tuua iseend justkui ohvritallena ohvriks maailma päästmiseks.

Tuletagem meelde ja tänagem Jumalat, kui oleme saanud ristimise armu, milles meid on uuesti sünnitatud Jumala lasteks. Aga palvetagem ka, et võiksime elada selle üleva nimelise väärilistena, mis meile on antud. Palvetagem iga päev ka oma ristitud laste ja ristilaste, eriliselt aga ka kõigi nende ristitud laste eest, kelle vanemad või ristivanemad ei täida ristimisel antud lubadusi kristliku kasvatuse ja usulise eeskuju osas. Palvetagem kõigi nende eest, et nii nemad kui meie võiksime kõik kasvada Kristuse jüngritena siin maa peal, olla need, kellest meie taevasel Isal on hea meel ning viimaks Jumalat palgest palgesse näha ja sellest igavest rõõmu tunda.

Kõigeväeline Jumal, taevane Isa, Jeesuse ristimisel Jordani jões tuli Püha Vaim Tema peale ja Sa ilmutasid Teda kui oma armast Poega. Tugevda kõigis ristituis kindlat teadmist, et nad on Sinu lapsed, ja juhi neid oma Vaimuga. Seda palume Jeesuse Kristuse, meie Issanda läbi, kes koos Sinuga Püha Vaimu ühtsuses elab ja valitseb igavesest ajast igavesti.
Missal teenivad: õp Toomas Nigola, Osvald Nigola, Andres Riivits. Orelil: Aaro Tetsmann, viiulil Marie Nigola.

Kristuse ilmumise püha ehk kolmekuningapäev Epiphanias
2026-01-04 10:00 - 11:30
Issanda templis – Me nägime Tema kirkust nagu Isast Ainusündinu kirkust, täis armu ja tõde. Jh 1:14
KLPR 355 valge
Ps 84:2-5,11-12 1Sm 3:1-10 Rm 12:1-5 Jh 10:22-30
Isa taevas, kõige hea andja, Sinu Poeg tunnistas Sinust juba alates oma varajasest noorusest. Kingi meile oma Vaimu, nii et me elame Sinu lastena Sinu palge ees ja kanname head vilja Sinu ülistuseks. Jeesuse Kristuse, meie Issanda läbi.
Jeesus ütleb: „Minu lambad kuulevad minu häält ja mina tunnen neid ja nad järgnevad mulle ning ma annan neile igavese elu ja nad ei hukku iialgi ning keegi ei kisu neid minu käest.“ Jh 10:27-28
Tänasel missal teenivad õp Joel Pulk, diak Hanno Saks (jutlus) ja Andres Riivits. Orelil Aaro Tetsmann.

Vana-aastaõhtu missa
2025-12-31 16:00 - 17:00
Meie aeg on Issanda kätes – Sinu käes, Issand, on kõik mu ajad. Ps 31:16
Igavene Jumal, me täname Sind kõige eest, mida Sa möödunud aastal oled meile jaganud. Anna andeks meie teadmatult ja teadlikult tehtud eksimused. Luba meid uuesti algusest alata. Jeesuse Kristuse, Sinu Poja, meie Issanda läbi.

Süütalastepäev
2025-12-28 10:00 - 11:30
Jeesus põgenikuna
KLPR 166 punane*
Ps 124:2-3,6-8 Jr 31:15-17 (v 2Ms 1:22-2:10) 1Kr 1:26-29 (v 1Pt 4:12-16) Mt 2:13-21

Vala oma süda välja kui vesi Issanda palge ette! Tõsta oma käed Tema poole oma laste elu pärast! (Nl 2:19)

Jõulunädal on nagu liturgiline jumalateenistus: kahekõne Jumala ja inimeste vahel. Jõulupäeval kingib Jumal maailmale oma ainusündinud Poja, teisel jõulupühal tapavad inimesed esimärter Stefanose; 27. detsembril kuulutab püha apostel ja evangelist Johannes, et Jumal On Armastus, täna laseb Heroodes tappa Petlemma poisslapsed… Nende kontrastide läbi saab selgeks, kui väga me vajame Kristuses ilmunud Jumala armu, mis ainsana suudab kurja võimu võita.

Süütute laste mõrvamine Petlemmas on vaid üks osake sellest inimkonna kurvast ajaloost. Osake surmakultuurist, Jumala vastu mässava maailma mõtteviisist. Kahjuks kaugeltki mitte ainult ammune lugu. Ajaloolaste arvestuste kohaselt tapeti Heroodese käsul Petlemmas mõnikümmend last. Ei saa öelda “ainult mõnikümmend last”, kuna iga lapse surm on korvamatu tragöödia.

Süütalastepäeva kangelaste kohta pole palju rääkida. Nad pole teinud kuigi palju märkimisväärset, sest neile ei antud selleks kunagi võimalust. Nad mõrvati enne, kui neil olnuks võimalus teha midagi või saada kellekski eriliseks. Nad on inimesed, keda teised ohverdavad omaenda suuremate eesmärkide nimel nagu kanamunad, mis purustatakse omleti valmistamiseks.

Euroopa kaitsepühak, karmeliidist märter Püha Risti Teresa Benedicta [Edith Stein] (1891-1942) on Petlemmas tapetud poiste kohta mõtisklenud: “Loovutatud ilma kaitseta, sarnanevad nad pigem talledele, “keda viiakse tappa” (Js 53,7; Ap 8,32). Nõnda on nad äärmusliku vaesuse piltkujutluseks. Neil ei ole muud hüve kui enda elu. Ning nüüd on seegi neilt võetud – ja nad lubavad sel sündida ilma vähimagi vastupanuta. Nad on sõime ümber, et meile näidata, millist sorti mürri peame jumalikule Lapsele viima: see, kes tahab temale täielikult kuuluda, peab end temale loovutama täielikus iseenesest lahtiütlemises ning end hülgama jumalikule tahtele nii nagu need lapsed.”

Kohtumiseni kirikus täna kell 10!

Taevane Isa, võta oma armastavatesse kätesse koos Petlemma lastega kõik, kes süütult on surma saadetud. Aita meil seista kurjuse vastu ja too meie keskele oma õigluse ja armastuse riik. Jeesuse Kristuse, meie Issanda läbi, kes koos Sinuga Püha Vaimu ühtsuses elab ja valitseb igavesest ajast igavesti.
Tänasel missal teenivad õp Toomas Nigola, õp Joel Pulk (jutlus), stud. theol. Märtin Muhu ja Osvald Nigola. Orelil Evi Vaher, viiulil Marie Nigola.

Esimärter Stefanose päev ehk tehvanipäev
2025-12-26 10:00 - 11:00

Kristuse sündimispüha ehk 1. jõulupüha
2025-12-25 12:00 - 13:30
Sõna sai lihaks – Sõna sai lihaks ja elas meie keskel, ja me nägime Tema kirkust. Jh 1:14
KLPR 31 valge
Ps 100 Js 52:7-10 (v Js 11:1-9) Hb 1:1-3(4-12) (v 1Jh 4:9-16) Jh 1:1-14

Kõigeväeline Jumal, Sa oled inimese imeliselt loonud ja veelgi imelisemalt uuendanud. Luba meil osa saada Sinu Poja jumalikkusest, kes võttis meie inimliku kuju. Seda palume Jeesuse Kristuse, meie Issanda läbi, kes koos Sinuga Püha Vaimu ühtsuses elab ja valitseb igavesest ajast igavesti.

Jõuluöö missa
2025-12-24 22:00 - 23:30

Püha jõuluõhtu jumalateenistus
2025-12-24 17:00 - 18:30, 2025-12-24 15:00 - 16:30

Argipäevamissa
2025-12-23 09:00 - 09:30, 2025-12-19 09:00 - 21:30, 2025-12-17 09:00 - 21:30, 2025-12-16 09:00 - 21:30, 2025-12-12 09:00 - 21:30, 2025-12-11 18:00 - 18:30, 2025-12-10 09:00 - 21:30, 2025-12-09 09:00 - 21:30 and 4 more dates
Argipäevamissa on pühapäevasest kõrgmissast lühem ja vaiksem armulauaga jumalateenistus. Teenib õp emer Tõnu Taremaa.

Soomekeelne missa
2025-12-21 12:30 - 13:30

Advendiaja 4. pühapäev
2025-12-21 10:00 - 11:30
Issand on lähedal – Olge ikka rõõmsad Issandas! Taas ma ütlen: Olge rõõmsad! Issand on ligidal! Fl 4:4,5b
KLPR 7 violett
Ps 130:5-8 (v Ps 102:14,16-17,20-22) 1Ms 21:1-7 Hb 6:13-19 Mt 1:18-24

Kõigeväeline Jumal, Sina ülendad alandlikke ja oled Neitsi Maarja oma Poja emaks valinud: lase tema rõõmul ka meie südameid elustada, et me koos Maarjaga kiidaksime ja ülistaksime Sinu halastust. Seda palume Jeesuse Kristuse, Sinu Poja, meie Issanda läbi.
Ennäe, neitsi jääb lapseootele ja toob ilmale poja, ja Teda hüütakse nimega Immaanuel, see on tõlkes: Jumal on meiega. Mt 1:23
Tänasel missal teenivad õp Toomas Nigola (jutlus), õp Joel Pulk, õp emer Tõnu Taremaa, diakonikandidaat Egert Nikolajevski ja Osvald Nigola. Orelil Aaro Tetsmann.

Advendiaja 3. pühapäev
2025-12-14 10:00 - 11:30
Valmistage Issandale teed – Valmistage Issanda teed; vaata, Issand Jumal tuleb jõuliselt! Js 40:3a,10a
KLPR 10 violett
Ps 85:9-14 Ml 3:23-24 2Pt 1:19-21 Mt 11:11-19 (v Jh 1:35-37)

Issand, kuule meie palveid ja too valgust meie südame pimedusse, et me näeksime takistusi, mis tuleb kõrvaldada Sinu Poja tulemise teelt! Kingi meile jõudu meeleparanduseks ja anna usku evangeeliumi tõotustesse. Seda palume Jeesuse Kristuse, Sinu Poja, meie Issanda läbi.
„Tõesti, ma ütlen teile, naisest sündinute seast ei ole tõusnud suuremat Ristija Johannesest, aga väikseim taevariigis on suurem temast.“ Mt 11:11
Tänasel missal teenivad õp Toomas Nigola, õp emer Leevi Reinaru (jutlus), õp Joel Pulk, õp emer Tõnu Taremaa, stud. theol. Märtin Muhu ja Osvald Nigola. Orelil Aaro Tetsmann.

Advendiaja 2. pühapäev
2025-12-07 10:00 - 11:30
Sinu Kuningas tuleb kirkuses
Tõstke oma pea ja vaadake üles, sest teie lunastus läheneb! Lk 21:28
Tänasel missal teenivad: õp Toomas Nigola (jutlus), õp Joel Pulk, õp emer Tõnu Taremaa, stud. theol. Andres Riivits, orelil Aaro Tetsmann.
Ps 80:2-3,15-16(17-18)19-20 Js 35:3-6 Hb 10:35-39 Lk 12:35-40
Kristus tuleb varsti!
“Varsti” on teadupärast üliväga suhteline mõiste. Selle täpsem tähendus sõltub kontekstist. Igatahes tähendab Kristuse “varsti”, et tegemist pole sündmusega, mis meid praegu veel ei puudutaks.
“Varsti” vastand on ju miski, mis on veel kaugel ja millega me oma inimlikus nõtruses väga tõsiselt ei tegele isegi juhul, kui mõistusega teame, et peaksime seda tegema. Tähtaegadel, eriti kui need on lähedal, on imeliselt motiveeriv mõju! Kui kontrolltöö või arvestus on varsti, siis hakkab isegi keskmine õpilane tegutsema. Kui mingi asja valmissaamise tähtaeg on varsti, hakkab tööinimene ka aktiivsemalt tegutsema. Kui Kristuse taastulemine sünnib varsti, on sellega arvestav kristlane oma ootuses tegus.
Palugem alati Jumalat iseendi ja oma armsate eest, et kogu meie elu oleks parimas mõttes advendiaeg – tegusa ja igatseva valmistumise aeg, nii et kui siis Kristuse varsti meie jaoks kätte jõuab, võiksime osa saada ka tõelisest rõõmust.
Palugem: Kõigeväeline, halastaja Jumal, luba, et ajalikud askeldused ei takistaks meil vastu võtta Sinu Poega. Kingi meile taevast tarkust, mis juhiks meid osadusse Kristusega; kes koos Sinuga Püha Vaimu ühtsuses elab ja valitseb igavesest ajast igavesti.
Jeesus ütleb: „Teie niuded olgu vöötatud ja lambid põlegu ja teie olge inimeste sarnased, kes ootavad oma isandat pulmapeolt koju, et kui ta tulles koputab, võiksid nad kohe talle ukse avada.“ Lk 12:35-36

Advendiaja 1. pühapäev. Kirikuaasta algus
2025-11-30 10:00 - 11:30
Sinu Kuningas tuleb alandlikkuses – Vaata, sulle tuleb sinu kuningas, õiglane ja aitaja! Sk 9:9
KLPR 2 violett/valge*
Ps 24:7-10 Sk 9:9-10 1Pt 1:7-12 Mk 11:1-10

Issand Jeesus Kristus, ilmuta oma vägevust ja tule, et me saaksime vabaks kurjuse meelevallast ja päästetud kõigist pattudest. Kuule meid, kes Sa koos Isaga Püha Vaimu ühtsuses elad ja valitsed igavesest ajast igavesti.

Hoosanna! Õnnistatud olgu see, kes tuleb Issanda nimel! Õnnistatud olgu meie isa Taaveti tulev kuningriik! Hoosanna kõrgustes! Mk 11:9-10

Igavikupühapäev. Kuningas Kristuse püha
2025-11-23 10:00 - 11:30
Kristus – taeva ja maa Issand – Meie kõik peame saama avalikuks Kristuse kohtujärje ees. 2Kr 5:10
KLPR 299 valge
Ps 143:1–10 Tn 7:9–10,13–14 2Ts 1:3–10 Mt 25:31–46

Jeesus ütleb: “Kui Inimese Poeg tuleb oma kirkuses ja kõik inglid Temaga, siis Ta istub oma kirkuse troonile. Ja tema ette kogutakse kõik rahvad ja Ta eraldab nad üksteisest, otsekui karjane eraldab lambad sikkudest.“ (Mt 25:31j)

Surnutele mõeldes ei pääse me mööda küsimast, mis on neid ja meid ajaliku surma järel ootav igavik ja milline kuningas on see Kristus, kes aja lõppedes tuleb kohut mõistma elavate ja surnute üle.

Need teemad ei ole väga populaarsed. Surm surutakse meie päevil reaalelust kõrvale, virtuaalsesse ruumi, ja esitatakse seal näiliselt ohutu värdpildina. Mitte ainult filmides, vaid eriti just arvutimängudes, kus “elu läinud” ei ole eriti tõsine asi.

Palju armastatakse nüüdsel a’al kõnelda kõiksugu foobiatest. Väga levinud on kaks liiki hirmu: eluhirm ja surmahirm. On paradoksaalne, kui paljud tapavad endid surma kartmise pärast. Moodsast kultuurist on surm pagendatud. Läänemaailmas on surm nii ebameeldiv ja sündsusetu teema, et parem juba rääkida pornost. Surijad pagendatakse hooldekodudesse ja spetsiaalsetesse haiglatesse pilgu eest ära. Kui surm ja vanadus muutuvad tabuks, siis kaob ära ka parimas tegevuseas ja -jõus küpse täiskasvanu kuju. Ausse, otse jumalikuks tõstetakse noorus ja lapsikus. Häbenetakse olla vana ja auväärne. See on maailma mõtteviis, mis ei usu igavest elu.

Aga päriselt surmale mõtlemisest pääseda siiski ei õnnestu. Kusagil, tihti õige ootamatul hetkel, ootab see teema igaüht ja kes pole valmis temaga kohtuma, sellel ongi põhjust surma ees hirmu tunda tõesti.

Ristirahvale aga on surm tuttav teema. Me oleme sellele mõelnud. Me teame, milleks ta siin pattulangemise järel kaduvusse kütkestatud maailmas on ja kuhu viib. See on meile nagu raamatu lõpp – aga lõpmatu raamat oleks ju õudus. Piiblis anti Kainile surematus needusena. Kristlikus pärimuses räägitakse temast kui “igavesest juudist”, kellele surematus on karistus. Ta küll unistab surmast, kuid ei saa seda ometi.

Surm anti pattulangenud inimestele, et piiratud aegruumi katseajale, Jumalast lahus ja kiusaja poolt valitsetavale territooriumile elama asumine ei peaks kestma lõputult. Surmaga meie katseaeg lõpeb ning valikud, mida siin tegime, saavad lõplikult ilmsiks.

Ühes tuntud anekdoodis arutavad kaksikud emaüsas: “Ei tea, kas teispool ka midagi on?” – “Ei tea, aga keegi pole veel tagasi tulnud.” Noh, meil on nende ees eeliseid, sest meile on aja ja igaviku Looja ise üht-teist teada andnud selle kohta, mis väljaspool seda kitsukest aegruumi ootab. Jeesus Kristus, meie Õnnistegija, on surmastki naasnud ja pakub meile iseendas igavest ning tõelist Elu.

Me ei ole veel igavikus, aga me võime saada ühe pilgu sellest, kui me veedame võimalikult palju aega vaikses vaatluses. (Richard Wurmbrandt)

Peapiiskop Urmas Viilma on tõdenud, et liigne keskendumine mureasjadele hoiab meid kinni maises elus, mis ei ole aga muud kui viibimine kaduvikus. Me ei pea haarama selle elu järele ja sellest kinni hoidma, vaid janunema igaviku järele.

Meie ees on igavene dilemma, sest me oleme kahe riigi kodanikud. Me elame samaaegselt kaduvikus ja igavikus: oma sünni- ja surmahetke vahelises ajalikus maailmas ja samal ajal Kristuse jüngritena, Jeesuse saadikutena, Tema igavese kuningriigi lastena võime eelmaitsena kogeda juba igavesest elu.

Elamine lihtsalt elamise pärast, isegi võimalikult mugavalt või naudinguterikkalt elamise pärast, on tegelikult oma elu kaotamine. Elule tuleb leida sisu ja mõte, mis pole varustatud “kõlblik kuni” kuupäevaga. Iga ristiinimese sisuka ja mõtestatud elu eesmärk on elamine Kristuses. Saamine aina enam tema sarnaseks. See tähendab: armastada üha täiuslikumalt Jumalat ja tema looduid.

Ja see toob meid otsaga tagasi ka tänase evangeeliumilugemise juurde, selle viimse kohtupäeva juurde. Dies irae dies illa – see on hirmus vihapäev kõigile, kes leiavad endid sikkude seast.

Kes meist saab kindlalt väita, et oleme õiged? See, kes usub Jeesusesse kui oma Päästjasse ja Lunastajasse. See, kes tahab ja püüab armastada nii, nagu Issand Jeesus on armastama õpetanud, aga kes teab ka seda, et mis tema suutlikkusest puudu jääb, selle teeb tasa Jeesuse ristiveri, mis Kolgatal meie lunastamiseks valati. Temaga ühendatult on meie oma Tema õigus, kes täiuslikult toidab kõiki näljaseid, riietab alastiolijaid ning külastab haigeid ja vangis viibijaid.

Tule kohtuma Jeesusega juba nüüd, et võiksid olla Tema sõber ka viimsel kohtupäeval! Missa algab Eliisabeti kirikus kell 10.

Kõigeväeline igavene Jumal, Sa oled oma ainusündinud Poja seadnud kogu loodu Kuningaks igaveseks ajaks. Kingi meile seda armu, et kogu inimkond, kes on patu läbi Sinust lahutatud, saaks ühendatud Jeesuse Kristuse, Sinu Poja, meie Issanda aulise valitsemise alla, kes koos Sinuga Püha Vaimu ühtsuses elab ja valitseb igavesest ajast igavesti.
